KIRJALLINEN KYSYMYS E-1289/00 esittäjä(t): Pasqualina Napoletano (PSE) neuvostolle. Somalilasten hakeminen pois italialaisista kasvatusperheistä.



Virallinen lehti nro 072 E , 06/03/2001 s. 0037 - 0038



KIRJALLINEN KYSYMYS E-1289/00 esittäjä(t): Pasqualina Napoletano (PSE) neuvostolle (27. huhtikuuta 2000) Aihe: Somalilasten hakeminen pois italialaisista kasvatusperheistä Viime vuosina on todettu lukuisia tapauksia, joissa vanhemmat (oikeat tai väitetyt) ovat hakeneet pois italialaisille perheille kasvatettavaksi annettuja lapsia, etenkin somalilapsia, ja vieneet heidät laittomasti muihin maihin (joiden joukossa on monia Euroopan unionin maita). Joissakin tapauksissa lapset on onnistuttu jäljittämään, mutta heistä aiemmin huolta pitäneet perheet ovat kohdanneet suuria vaikeuksia pyrkiessään suojaamaan vastuulleen annettujen alaikäisten oikeuksia joidenkin unionin jäsenvaltioiden oikeusviranomaisten luona. On olemassa perusteltuja epäilyksiä siitä, että monissa tapauksissa näitä alaikäisiä eivät ole vieneet heidän omat vanhempansa vaan sellaiset henkilöt, jotka aikovat hyötyä lasten tilanteesta taloudellisesti. Erityisesti on todettu ongelmia Haagin yleissopimuksen soveltamisessa, mitä tulee alaikäisten laittomaan viemiseen ulkomaille. Yleissopimusta ei ole käytännössä sovellettu, ja tästä on aiheutunut vaikeuksia varmistaa lasten kohtelu ja terveydelliset olosuhteet, saada vierailuoikeudet ja saada lapset lopulta takaisin kotimaahan, kuten yleissopimuksessa kuitenkin määrätään. Tämä johtuu joidenkin allekirjoittajavaltioiden oikeusviranomaisten taipumuksesta palata huoltajuusoikeudenkäynteihin, mikä on yleissopimuksen hengen vastaista, sillä siinä rajoitetaan huoltajuusoikeudenkäynteihin viittaaminen vain tiettyihin erityistapauksiin. - Mitä neuvosto aikoo tehdä taatakseen todellisen oikeudellisen yhteistyön lasten huoltajuuden ja kansainvälisten lapsikaappausten osalta? - Mitä se aikoo tehdä varmistaakseen lasten huoltajuusjärjestelyjä koskevien jäsenvaltioiden säännösten yhdenmukaistamisen? - Mitä se aikoo tehdä taatakseen, että jäsenvaltioiden viranomaiset noudattavat tosiasiallisesti ja kokonaisvaltaisesti olemassa olevia kansainvälisiä sopimuksia (Haagin yleissopimus ym.)? Vastaus (18.19. syyskuuta 2000) Wienin toimintasuunnitelma, joka hyväksyttiin 3. joulukuuta 1998, ja 15. ja 16. lokakuuta 1999 pidetyn Tampereen Eurooppa-neuvoston päätelmissä on vahvistettu erityisesti oikeudellista yhteistyötä yksityisoikeuden alalla koskevan työskentelyn laajat suuntaviivat seuraaville vuosille tarkoituksena luoda vapauteen, turvallisuuteen ja oikeuteen perustuva alue. Edellä mainittujen suuntaviivojen mukaan, jotka ulottuvat vuoteen 2004, ei olla suunnittelemassa toimia alaikäisten huostaanoton ja kansainvälisen kaappauksen osalta. Joka tapauksessa, jos komissio tai joku jäsenvaltio esittää asiaa koskevan ehdotuksen tai aloitteen EY:n perustamissopimuksen 67 artiklan 1 kohdan sääntöjen mukaisesti, neuvosto käsittelee asiaa perusteellisesti. Lisäksi neuvosto hyväksyi 29. toukokuuta 2000 asetuksen tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa. Asetuksessa säädetään säännöistä, joita sovelletaan puolisoiden yhteisten lasten huoltoa koskeviin yksityisoikeudellisiin oikeudenkäynteihin avioeroa tai asumuseroa koskevien menettelyjen yhteydessä. Kyseisellä asetuksella saavutetaan jo tietty yhtenäisyys jäsenvaltioiden säännöksissä erityisesti toisessa jäsenvaltiossa annettujen tuomioiden tunnustamisen osalta. Neuvosto on kolmannen kysymyksen osalta tietoinen erityisesti alaikäisten suojeluun liittyvistä kansainvälisistä sopimuksista, joihin jäsenvaltiot ovat liittyneet ja joista arvoisa parlamentin jäsen mainitsi esimerkkinä yksityisoikeuden alaa koskevan 25. lokakuuta 1980 tehdyn Haagin yleissopimuksen kansainvälisestä lapsikaappauksesta. Kyseessä on yleissopimus, jonka jäsenvaltiot ovat allekirjoittaneet ja ratifioineet. Kyseisten sopimusten noudattaminen sekä niiden soveltaminen kansainvälisen oikeuden sääntöjen mukaisesti kuuluu kullekin jäsenvaltiolle.